তথ্যবিবরণী নম্বর : ২৫৩৪

**১ ফেব্রুয়ারি পর্যন্ত হজযাত্রী নিবন্ধনের সময় বৃদ্ধি**

ঢাকা, ১০ মাঘ (২৪ জানুয়ারি) :

আগামীকাল ২৫ জানুয়ারি থেকে ১ ফেব্রুয়ারি ২০২৪ পর্যন্ত হজযাত্রী নিবন্ধনের সময় বৃদ্ধি করা হয়েছে। এ সময়ের মধ্যে ২ লাখ ৫ হাজার টাকা ব্যাংকে জমা দিয়ে প্রাথমিক নিবন্ধন অথবা নির্ধারিত প্যাকেজের সম্পূর্ণ অর্থ পরিশোধ করে চূড়ান্ত নিবন্ধন করা যাবে।

প্রাথমিক নিবন্ধন করা হলে প্যাকেজের অবশিষ্ট মূল্য ২৯ ফেব্রুয়ারি ২০২৪ তারিখের মধ্যে আবশ্যিকভাবে একই ব্যাংকে জমা দিয়ে চূড়ান্ত নিবন্ধন সম্পন্ন করতে হবে। অন্যথায় হজে যাওয়া যাবে না এবং প্রাথমিক নিবন্ধনের সময় প্রদত্ত টাকা ফেরত পাওয়া যাবে না।

উল্লেখ্য, সৌদি হজ ও ওমরা মন্ত্রণালয় হতে হজ চুক্তির পূর্বেই হজযাত্রীর চূড়ান্ত সংখ্যা জানানোর বাধ্যবাধকতা থাকা সত্ত্বেও হজযাত্রী ও হজ এজেন্সির বিশেষ অনুরোধে এ সময়সীমা বৃদ্ধি করা হয়েছে।

#

আবুবক্কর/পাশা/সঞ্জীব/সেলিম/২০২৪/২২১০ ঘণ্টা

Handout Number : 2533

French Ambassador calls on Environment Minister Saber Hossain Chowdhury **Climate adaptation agreement between Bangladesh and France to be signed**

Dhaka, 24 January:

Environment, Forest and Climate Change Minister Saber Hossain Chowdhury said that climate adaptation agreement will be signed between Bangladesh and France.  The agreement may cover issues such as protection of people from the effects of climate change, conservation of biodiversity, capacity building of institutions etc.  He said, I hope to finalize the draft agreement within the next month. Then I think that our honorable Prime Minister and the President of France will sign together. He mentioned that during his visit to Bangladesh, the French President had expressed his interest in concluding a climate adaptation agreement between France and Bangladesh.

The Environment Minister said these things in response to questions from journalists after a meeting with a delegation led by France's ambassador to Bangladesh, Marie Masdupuy, in his office room at the Bangladesh Secretariat on today.

In response to another question, the Environment Minister said, "We want to issue an alert if air pollution goes to a bad level." To tell the public that the air quality we have today is a serious health hazard.  So if they do not have urgent work, they should not go out of the house. He said that illegal brick kilns around Dhaka are being demolished to control air pollution.Tomorrow we will announce the 100 day program. There will be details on these matters.  
  
 France's Ambassador to Bangladesh Marie Masdupuy said that France's partnership with Bangladesh is deep and strong.  The two countries will work together on climate change, environmental issues, implementation of national climate plan etc.

At that time, among others, the First Counselor and Deputy Head of Mission of the French Embassy in Dhaka, Guillaume Audren de Kerdrel, Julien Deur, Economical Adviser, French Embassy, Dhaka, Cecilia Cortese, Deputy to the AFD Country Director in Bangladesh, AFD; David Thiery, Personal Secretary to the French Ambassador, Dhaka etc were present among others.

#

Dipankar/Pasha/Shafi/Sanjib/Joynul/2024/2220 hour

তথ্যবিবরণী নম্বর : ২৫৩২

**স্মার্ট নাগরিক হতে হলে সৎ, মানবিক ও নৈতিকতাবোধসম্পন্ন মানুষ হতে হবে**

**--- সমাজকল্যাণ মন্ত্রী**

ঢাকা, ১০ মাঘ (২৪ জানুয়ারি) :

সমাজকল্যাণ মন্ত্রী ডা: দীপু মনি বলেছেন, স্মার্ট নাগরিক হতে হলে সৎ, মানবিক ও নৈতিকতাবোধসম্পন্ন মানুষ হতে হবে।

মন্ত্রী আজ রাজধানীর একটি হোটেলে এথিকস ক্লাব বাংলাদেশের আয়োজনে ১৩তম নৈতিকতা দিবসের আলোচনা ও আদর্শ শিক্ষক সম্মাননা’ শীর্ষক অনুষ্ঠানে প্রধান অতিথির বক্তব্যে এসব কথা বলেন।

মন্ত্রী দেশে নৈতিকতার বিকাশ ও চর্চার বিষয়ে আলোকপাত করতে গিয়ে বলেন, জাতির পিতাকে হত্যার পর পাকিস্তানি কায়দায় সামরিক শাসন আমাদের ঘাড়ের ওপর চাপিয়ে দেয়া হলো। সেটির মধ্য দিয়ে আমরা যেটা দেখলাম, আমাদের পুরো সমাজে একটা দুর্বৃত্তের রাজনীতিকীকরণ এবং একই সাথে রাজনীতির দুর্বৃত্তায়ন দুুটোই ঘটেছে। প্রধানমন্ত্রী শেখ হাসিনার নেতৃত্বে এটি থেকে বের হয়ে আসার চেষ্টা চলছে। সমাজকে ভালোর দিকে নেয়ার জন্য এখনও আমাদেরকে অনেক আন্দোলন, সংগ্রাম ও যুদ্ধের মধ্য দিয়ে যেতে হচ্ছে। এখনও সেই পাকিস্তানের প্রেতাত্মাদের সাথে যুদ্ধ করতে হয়। এখনও আমাদেরকে শুনতে হয় যে যারা জ্বালাও পোড়াও করে, যারা মানুষকে হত্যা করে, তাদের অংশগ্রহণ ছাড়া নাকি গণতন্ত্র হয় না। এখনও আমাদেরকে শুনতে হয়, যারা একাত্তরে মানুষ হত্যা করেছে, নারী ধর্ষণ করেছে, অগ্নিসংযোগ করেছে, সেই যুদ্ধাপরাধের দায়ে যারা দায়ী এবং তাদের যারা দোসর তাদেরকে একেবারে জয়ী হওয়ার নিশ্চয়তা যদি দেয়া না যায়, তা না হলে তারা নির্বাচনে আসছেন না। তা হলে সেটা গণতন্ত্র আর থাকবে না, এবং সেই গণতন্ত্রের সনদ তাদের কাছ থেকেই নিতে হবে। এরকম অবস্থার মধ্যে নৈতিকতার বিকাশের পথ প্রতিকূল। তারপরও আমাদের নৈতিকতাসম্পন্ন জাতি গঠনের লক্ষ্যে কাজ চালিয়ে যেতে হবে।

মন্ত্রী বলেন, নিজের কাজটুকু ভালোভাবে করতে পারলে আমরা আরও উন্নত মানুষ হবো। এথিকস ক্লাব বাংলাদেশ দীর্ঘ দিন ধরে নৈতিকতা দিবস পালন করে আসছে এবং আদর্শ শিক্ষকদের সম্মাননা দিচ্ছে। এর মাধ্যমে আমরা প্রত্যন্ত অঞ্চলের আদর্শ শিক্ষকদের সম্পর্কে জানার সুযোগ পাই। শিক্ষকদের আদর্শ দেখে আমরা অনুপ্রাণিত হই।

এথিকস ক্লাব বাংলাদেশের প্রধান নির্বাহী দিলারা আফরোজ খান রূপা অনুষ্ঠানটি উপস্থাপনা ও পরিচালনা করেন। অনুষ্ঠানে ক্লাবের ঘোষণাপত্র পাঠ করেন ক্লাবের প্রধান নির্বাহী দিলারা আফরোজ খান রূপা। অনুষ্ঠানে ১৩তম নৈতিকতা দিবসের আলোচনা এবং প্রয়াত উপদেষ্টাদের স্মরণ অনুষ্ঠানের আয়োজন করা হয়। অনুষ্ঠানে সভাপতিত্ব করেন, এথিকস ক্লাব বাংলাদেশের সভাপতি ও প্রতিষ্ঠাতা এম ই চৌধুরী শামীম।

প্রসঙ্গত, শিক্ষা ও নৈতিকতার ক্ষেত্রে অসামান্য অবদান রাখায় ‘আদর্শ শিক্ষক’ সম্মাননা পান দেশের ১০ জন শিক্ষক। সম্মাননা পাওয়া শিক্ষকরা হলেন- ঢাকা বিশ্ববিদ্যালয়ের চারুকলা অনুষদের ইমেরিটাস অধ্যাপক রফিকুন নবী, চট্টগ্রাম বিশ্ববিদ্যালয়ের সমাজবিজ্ঞান বিভাগের প্রাক্তন অধ্যাপক ড. অনুপম সেন, ঢাকা বিশ্ববিদ্যালয়ের বাংলা বিভাগের প্রাক্তন অধ্যাপক ড. সৈয়দ আকরম হোসেন, ঢাকা বিশ্ববিদ্যালয়ের ইংরেজি বিভাগের অধ্যাপক কায়সার হামিদুল হক ও বঙ্গবন্ধু শেখ মুজিব মেডিকেল বিশ্ববিদ্যালয়ের প্রাক্তন উপাচার্য ডা. কনক কান্তি বড়ুয়া, রাঙ্গামাটির নারায়ণ গিরি সরকারি উচ্চ বিদ্যালয়ের শিক্ষক মু. নুুরল মোস্তফা চৌধুরী, দিনাজপুর সংগীত কলেজের শিক্ষক গনেশ সরেন, সিরাজগঞ্জের রামকান্তপুর সরকারি প্রাথমিক বিদ্যালয়ের শিক্ষক চমন আরাস্তা শিউলী, বান্দরবানের মেঘলা সরকারি প্রাথমিক বিদ্যালয়ের শিক্ষক মুহাম্মদ জসিম উদ্দিন।

#

জাকির/পাশা/শফি/সঞ্জীব/জয়নুল/২০২৪/২২১০ ঘণ্টা

তথ্যবিবরণী নম্বর : ২৫৩১

**বাংলাদেশ পরিকল্পনা কমিশনের সভা অনুষ্ঠিত**

ঢাকা, ১০ মাঘ (২৪ জানুয়ারি) :

আজ ঢাকায় এনইসির সম্মেলন কক্ষে বাংলাদেশ পরিকল্পনা কমিশনের সভা অনুষ্ঠিত হয়েছে। বাংলাদেশ পরিকল্পনা কমিশনের চেয়ারপারসন ও প্রধানমন্ত্রী শেখ হাসিনা সভায় সভাপতিত্ব করেন।

সভায় সরকারি বিনিয়োগের গতিধারা পর্যালোচনা; পঞ্চবার্ষিক পরিকল্পনার প্রক্ষেপণের সাথে এডিপি বরাদ্দের অসামঞ্জস্যতা; সরকারি খাতে উন্নয়ন প্রকল্প প্রণয়ন, প্রক্রিয়াকরণ ও সংশোধন সংক্রান্ত নির্দেশিকা পরিমার্জন/সংশোধন; নবম পঞ্চবার্ষিক পরিকল্পনা প্রণয়নের অগ্রগতি এবং সেক্টর/বিভাগ ভিত্তিক উল্লেখযোগ্য বিষয় পর্যালোচনা হয়।

নয় বছর পর বাংলাদেশ পরিকল্পনা কমিশনের সভা অনুষ্ঠিত হলো। সর্বশেষ ২০১৫ সালের ২১ জানুয়ারি বাংলাদেশ পরিকল্পনা কমিশনের সভা হয়েছিল।

সভায় বাংলাদেশ পরিকল্পনা কমিশনের বিকল্প চেয়ারপারসন ও অর্থমন্ত্রী আবুল হাসান মাহমুদ আলী, বাংলাদেশ পরিকল্পনা কমিশনের ভাইস চেয়ারপারসন ও পরিকল্পনা মন্ত্রী মেজর জেনারেল (অব.) আব্দুস সালাম, মন্ত্রিপরিষদ সচিব, প্রধানমন্ত্রীর মুখ্য সচিব, প্রধানমন্ত্রীর সচিব, পরিসংখ্যান ও তথ্য ব্যবস্থাপনা সচিব, কমিশনের সদস্যবর্গ, বাস্তবায়ন পরিবীক্ষণ ও মূল্যায়ণ বিভাগের সচিব, অর্থসচিব, অর্থনৈতিক সম্পর্ক বিভাগের সচিবসহ সংশ্লিষ্ট ঊর্ধ্বতন কর্মকর্তাগণ উপস্থিত ছিলেন।

#

শাহেদ/পাশা/শফি/সঞ্জীব/সেলিম/২০২৪/২০৫০ ঘণ্টা

তথ্যবিবরণী নম্বর : ২৫৩০

**যথার্থতা যাচাই ছাড়া কোন প্রকল্প গ্রহণ করা যাবে না**

**-- তথ্যপ্রযুক্তি প্রতিমন্ত্রী**

ঢাকা, ১০ মাঘ (২৪ জানুয়ারি) :

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক উন্নয়ন প্রকল্প গ্রহণের ক্ষেত্রে জনগণের প্রয়োজনীয়তা, প্রকল্পের রিটার্ন কী হবে এবং যথার্থতা কী এই তিনটি বিষয় কঠোরভাবে মেনে প্রকল্প গ্রহণে সংশ্লিষ্টদের নির্দেশনা প্রদান করেছেন। তিনি বলেন, গৃহীত প্রকল্প বাস্তবায়নে সততা, দক্ষতা এবং জবাবদিহিতা থাকতে হবে। এর ব্যত্যয় হলে দায়ী ব্যক্তিকে ছাড় দেওয়া হবে না। চলতি অর্থবছরে এডিপি বাস্তবায়ন শতভাগ নিশ্চিত করতে তিনি সংশ্লিষ্টদের নির্দেশ দেন।

প্রতিমন্ত্রী আজ ঢাকায় বাংলাদেশ সচিবালয়ে ডাক ও টেলিযোগাযোগ বিভাগের সম্মেলন কক্ষে ডাক ও টেলিযোগাযোগ বিভাগের বার্ষিক উন্নয়ন কর্মসূচি পর্যালোচনা সভায় এই নির্দেশনা প্রদান করেন।

সভার শুরুতেই সজীব আহমেদ ওয়াজেদ জয় আবারও প্রধানমন্ত্রীর অবৈতনিক তথ্য ও যোগাযোগ প্রযুক্তি বিষয়ক উপদেষ্টা হিসেবে নিয়োগ পাওয়ায় তাঁকে অভিনন্দন জানানো হয়।

জুনাইদ আহমেদ পলক বলেন, ডিজিটাল বাংলাদেশের আর্কিটেক্ট বঙ্গবন্ধুর দৌহিত্র সজীব ওয়াজেদ জয়ের মেধাবী ও সাহসী পরিকল্পনা এবং প্রধানমন্ত্রী শেখ হাসিনার দূরদৃষ্টিসম্পন্ন ও প্রজ্ঞাবান নেতৃত্বে ডিজিটাল বাংলাদেশ বাস্তবায়নের ধারাবাহিকতায় বাংলাদেশ আজ বিশ্বে উন্নয়নের রোল মডেল। ২০৪১ সালে স্মার্ট বাংলাদেশ ৪টি মূল পিলার ইতোমধ্যে সজীব ওয়াজেদ জয় ভাই তুলে ধরেছেন। স্তম্ভসমূহ হচ্ছে স্মার্ট নাগরিক তৈরি করা, স্মার্ট অর্থনীতি, স্মার্ট সরকার এবং স্মার্ট সমাজ ব্যবস্থা গড়ে তোলা। এই চারটি পিলার শক্তিশালী ভিত্তির ওপর দাঁড় করাতে আগামী ৫ বছরে এই মন্ত্রণালয় কী করবে তিনটি ধাপে ভবিষ্যৎ পরিকল্পনা তৈরি করতে হবে। আমরা তিনটি খাতকে সর্বাধিক অগ্রাধিকার দিচ্ছি। সেটি হচ্ছে আমাদের রপ্তানি আয় বৃদ্ধি করা, বিনিয়োগ আকৃষ্ট করা এবং কর্মসংস্থান সৃষ্টি করা।

সভায় ডাক ও টেলিযোগাযোগ বিভাগের সচিব আবু হেনা মোরশেদ জামান, বিটিআরসি, ডাক অধিদপ্তর, বিটিসিএল, টেলিযোগাযোগ অধিদপ্তর, সাবমেরিন কেবল কোম্পানি লিমিটেড, টেলিটক এবং টেশিসসহ ডাক ও টেলিযোগাযোগ বিভাগের অধীন সংস্থা প্রধানগণ এবং বিভিন্ন প্রকল্পের পরিচালকগণ উপস্থিত ছিলেন। সভায় টেলিযোগাযোগ বিভাগের চলতি অর্থবছরে গৃহীত প্রকল্পসমূহের বাস্তবায়ন কর্মপরিকল্পনা নিয়ে বিস্তারিত আলোচনা করা হয় । সংস্থা প্রধান ও প্রকল্প পরিচালকগন নিজ নিজ প্রকল্পের বাস্তবায়ন পরিকল্পনা তুলে ধরেন। এছাড়া চলমান প্রকল্পসমূহের সর্বশেষ অগ্রগতি নিয়ে বিস্তারিত আলোচনা হয়।

সভায় ডাক ও টেলিযোগাযোগ সচিব আবু হেনা মোরশেদ জামান প্রকল্প বাস্তবায়নে যে কোনো অনিয়মের সাথে জড়িতদের বিরুদ্ধে কঠোর ব্যব‌স্থা গ্রহণের ব্যাপারে দৃঢ় ভূমিকা গ্রহণে প্রতিমন্ত্রীকে আশ্বস্ত করেন।

#

শেফায়েত/পাশা/শফি/সঞ্জীব/সেলিম/২০২৪/২০৫০ ঘণ্টা

তথ্যবিবরণী নম্বর : ২৫২৯

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১০ মাঘ (২৪ জানুয়ারি) :

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা **:**

**‘আগামীকাল ২৫ জানুয়ারি থেকে ১ ফেব্রুয়ারি ২০২৪ পর্যন্ত হজযাত্রী নিবন্ধনের সময় বৃদ্ধি করা হয়েছে’-ধর্ম বিষয়ক মন্ত্রণালয়।**

#

আবুবকর/শফি/সঞ্জীব/শামীম/২০২৪/২১০০ঘণ্টা

তথ্যবিবরণী নম্বর : ২৫২৮

**চট্টগ্রামে গণহত্যার নায়ককে পুরস্কৃত করেছিল এরশাদ-খালেদা**

**-- পররাষ্ট্রমন্ত্রী**

চট্টগ্রাম, ১০ মাঘ (২৪ জানুয়ারি) :

পররাষ্ট্রমন্ত্রী ও বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘১৯৮৮ সালের ২৪ জানুয়ারি চট্টগ্রামে গণহত্যার মাধ্যমে যে কালো অধ্যায় রচিত হয়েছিল তার মূল নায়ক ছিল পুলিশ কমিশনার রকিবুল হুদা। তাকে এরশাদ সাহেবও প্রমোশন দিয়েছেন, পরবর্তীতে বিএনপি নেত্রী খালেদা জিয়াও প্রমোশন দিয়েছেন।’ তিনি বলেন, ‘সেদিন জননেত্রী শেখ হাসিনাকে হত্যার উদ্দেশ্যেই বৃষ্টির মতো গুলি ছুঁড়ে ২৪ জনকে হত্যা করা হয়েছে। সেটির দায়ে পুলিশ কমিশনারকে অভিযুক্ত করা হয়নি বরং পুরস্কৃত করা হয়েছে।’

আজ ‘চট্টগ্রাম গণহত্যা দিবস’ উপলক্ষ্যে চট্টগ্রাম উত্তর, দক্ষিণ ও মহানগর আওয়ামী লীগের যৌথ উদ্যোগে আয়োজিত আলোচনা সভায় প্রধান অতিথির বক্তব্যে পররাষ্ট্রমন্ত্রী এসব কথা বলেন।

ড. হাছান বলেন, ‘জননেত্রী শেখ হাসিনার নেতৃত্বে বাংলাদেশ আজ পৃথিবীর সামনে একটি গর্বিত দেশ। ন্যাম সামিটে জাতিসংঘ ও কমনওয়েলথ সেক্রেটারিসহ বহু দেশের পররাষ্ট্রমন্ত্রীর সাথে আমার বৈঠক হয়েছে। প্রত্যেকেই জননেত্রী শেখ হাসিনার নেতৃত্বের প্রশংসা করেছেন। তিনি আবার নতুনভাবে প্রধানমন্ত্রী নির্বাচিত হওয়ায় তাঁকে অভিনন্দন জানিয়েছেন। পত্রপত্রিকায় দেখেছেন বিভিন্ন দেশের রাষ্ট্র ও সরকার প্রধানরা বঙ্গবন্ধুকন্যা প্রধানমন্ত্রীকে অভিনন্দন জানাচ্ছেন। এ সব দেখে, নির্বাচন কেন করলাম না- বিএনপির মধ্যে এখন এ নিয়ে গভীর হতাশা। সারা পৃথিবী যখন অভিনন্দন জানাচ্ছে, তখন তারা দিশেহারা হয়ে গেছে, খেই হারিয়ে ফেলেছে।’

জননেত্রী শেখ হাসিনা একজন সাহসী নেত্রী উল্লেখ করে ড. হাছান বলেন, রণাঙ্গনে যেমন সেনাপতি যুদ্ধ পরিচালনা করেন তেমনি সবসময় জীবন ও মৃত্যুকে হাতের মুঠোয় নিয়ে রাজনৈতিক অঙ্গনে মৃত্যুর মুখোমুখি দাঁড়িয়ে তিনি কখনো বিচলিত হন নাই। ঢাকার বুকে যেদিন নুর হোসেন নিহত হয় সেদিনও বঙ্গবন্ধুকন্যা শেখ হাসিনা মিছিলের নেতৃত্বে ছিলেন।

এ দিবসের প্রেক্ষাপট বর্ণনা করে মন্ত্রী বলেন, ‘চট্টগ্রামেও ১৯৮৮ সালের ২৪ জানুয়ারি জননেত্রী শেখ হাসিনা মিছিলে নেতৃত্ব দিয়েছেন। সেদিনও পাখি শিকারের মতো মানুষ শিকার করে গুলি ছুঁড়ে জননেত্রীকে হত্যার অপচেষ্টা চালানো হয়েছে। সেদিন নিহতের সংখ্যা ২৪ জন বলা হলেও অনেক লাশ গুম করা হয়েছে, বহু মানুষ আহত হয়েছিল। সন্ধ্যায় সমস্ত শহর অন্ধকার করে দেওয়া হয়েছিল। নেত্রীর ট্রাকের আশপাশের কয়েকজন নিহত হয়েছেন, এমনকি নেত্রীকে লক্ষ্য করেও গুলি ছোঁড়া হয়েছিল। গুলিবর্ষণ খানিকটা থেমে গেলে আইনজীবী সমিতির নেতৃবৃন্দ নেত্রীকে কোর্ট বিল্ডিংয়ে নিয়ে যান।’

চট্টগ্রাম সবসময় আন্দোলন সংগ্রামে নেতৃত্ব দিয়েছে উল্লেখ করে মন্ত্রী বলেন, ‘১৯৬৬ সালে ছয়দফা ঘোষণা করার পর, ছয়দফার সমর্থনে প্রথম জনসভা হয় লালদিঘির পাড়ে। বঙ্গবন্ধুর স্বাধীনতার ঘোষণা চট্টগ্রাম বেতার কেন্দ্র থেকে তৎকালীন অবিভক্ত চট্টগ্রাম আওয়ামী লীগের সাধারণ সম্পাদক এমএ হান্নান পাঠ করে শুনিয়েছিলেন। ১৮৫৭ সালে যখন সিপাহী বিদ্রোহ হয় তখন চট্টগ্রাম প্যারেড গ্রাউন্ডে সুবেদার রজব আলী বিদ্রোহ ঘোষণা করেন। সমগ্র বিশ্বব্যাপী বিস্তৃত ব্রিটিশ সাম্রাজ্য, যেখানে সূর্য অস্তমিত হতো না, সেই ব্রিটিশ রাজের বিরুদ্ধে বিদ্রোহ ঘোষণা করেছিলেন সূর্যসেন এবং চট্টগ্রামকে এগারো দিন স্বাধীন রেখেছিলেন।’

পররাষ্ট্রমন্ত্রী হাছান বলেন, দ্বাদশ সংসদ নির্বাচন অনুষ্ঠানের ক্ষেত্রে অনেক প্রতিবন্ধকতা তৈরি করা হয়েছিল। কিন্তু সমস্ত প্রতিবন্ধকতাকে উপড়ে ফেলে জননেত্রী শেখ হাসিনার নেতৃত্বে দেশ আজ এগিয়ে চলছে। নির্বাচন কমিশনের নেত্বত্বে এবং সরকারের সার্বিক সহযোগিতায় দেশে একটা ভালো নির্বাচন অনুষ্ঠিত হয়েছে। দেশে-বিদেশে একটি গ্রহণযোগ্য নির্বাচন হয়েছে। তিনি বলেন, ভোট নিয়ে যারা প্রশ্ন তোলার চেষ্টা করে তারা আসলে নিজের মুখটা রক্ষা করার জন্য প্রশ্ন উত্থাপন করছে। বিএনপি এখন আগের নেতৃবৃন্দকে বাদ দিয়ে ড. মঈন খানকে নামিয়েছে। সুন্দর সুন্দর কথা বলে তিনি যদি কিছু করতে পারেন।

আওয়ামী লীগের যুগ্ম সাধারণ সম্পাদক হাছান বলেন, ‘আসলে বিএনপি রাজনীতিতে জননেত্রী শেখ হাসিনাকে মোকাবিলা করতে তারা ব্যর্থ হয়েছে। ভেতরে ভেতরে তারেক রহমানের বিরুদ্ধে প্রচণ্ড অসন্তোষ। সেই অসন্তোষ কোনো একসময় বিস্ফোরণ ঘটবে। সাত সমুদ্র তের নদীর ওপার থেকে সিদ্ধান্ত দেয় নির্বাচন না করার, আর গাড়ি ঘোড়ায় পেট্রোল বোমা নিক্ষেপ করার।’

চট্টগ্রাম মহানগর আওয়ামী লীগের সভাপতি মাহতাব উদ্দিন চৌধুরীর সভাপতিত্বে ও দক্ষিণ জেলার সাধারণ সম্পাদক মফিজুর রহমানের সঞ্চালনায় আলোচনা সভায় বক্তব্য রাখেন চট্টগ্রাম উত্তর জেলা আওয়ামী লীগের সভাপতি ও জেলা পরিষদের সাবেক চেয়ারম্যান এম এ সালাম, দক্ষিণ জেলা আওয়ামী লীগের সভাপতি মোতাহারুল ইসলাম চৌধুরী এমপি, উত্তর জেলা আওয়ামী লীগের সাধারণ সম্পাদক শেখ আতাউর রহমান, মহানগর আওয়ামী লীগের সহ-সভাপতি খোরশেদ আলম সুজন, জেলা পরিষদের চেয়ারম্যান এটিএম পেয়ারুল ইসলাম প্রমুখ।

#

আকরাম/পাশা/শফি/সঞ্জীব/রফিকুল/সেলিম/২০২৪/২০২০ ঘণ্টা

তথ্যবিবরণী নম্বর : ২৫২৭

**প্লাস্টিক সার্জন ডা. মোঃ শাখাওয়াত হোসেনের মৃত্যুতে স্বাস্থ্যমন্ত্রীর শোক**

ঢাকা, ১০ মাঘ (২৪ জানুয়ারি) :

স্বাস্থ্য ও পরিবার কল্যাণ মন্ত্রী ডা. সামন্ত লাল সেন ন্যাশনাল ইনস্টিটিটিউট অভ্‌ ট্রমাটোলজি, অর্থোপেডিক এন্ড রিহ্যাবিলিটেশন (NITOR) হাসপাতালে কর্মরত প্লাস্টিক সার্জারি বিভাগের সহকারী অধ্যাপক ডা. মোঃ শাখাওয়াত হোসেনের মৃত্যুতে গভীর শোক ও দুঃখ প্রকাশ করেছেন।

বিশ্ব স্বাস্থ্য সংস্থার ১৫৪তম বৈঠকে অংশ নিতে বর্তমানে সুইজারল্যান্ডের জেনেভায় অবস্থানরত স্বাস্থ্যমন্ত্রী আজ এক শোকবার্তায় বলেন, দেশের প্লাস্টিক সার্জিক্যাল চিকিৎসায় ডা. মোঃ শাখাওয়াত হোসেন ছিলেন একজন নিবেদিতপ্রাণ চিকিৎসক। তাঁর বয়স হয়েছিল মাত্র ৫১ বছর। কিন্তু এই বয়সেই তিনি অত্যন্ত দক্ষতার সাথে সব কাজে নিজের নাম সফলদের কাতারে লিখতে পেরেছেন। বেঁচে থাকলে হয়তো আরো অনেক দূর এগিয়ে যেতেন। তাঁর এই অকাল মৃত্যু শুধু প্লাস্টিক সার্জারি পরিবারের জন্য নয়, বরং গোটা চিকিৎসক সমাজের জন্য এক অপূরণীয় ক্ষতি।

স্বাস্থ্যমন্ত্রী মরহুমের বিদেহী আত্মার শান্তি কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জ্ঞাপন করেন।

উল্লেখ্য, ডা. মোঃ শাখাওয়াত রাজধানীর কল্যাণপুরের ইবনে সিনা মেডিকেল কলেজ হাসপাতালে হৃদরোগে আক্রান্ত হয়ে মৃত্যুবরণ করেন।

#

মাইদুল/পাশা/শফি/সঞ্জীব/সেলিম/২০২৪/১৯৪০ ঘণ্টা

তথ্যবিবরণী নম্বর : ২৫২৬

**জার্মানির ফ্রাঙ্কফুর্টে অনুষ্ঠিত আম্বিয়ান্তে ফেয়ারে অংশগ্রহণের**

**উদ্দেশ্যে বস্ত্র ও পাট মন্ত্রীর ঢাকা ত্যাগ**

ঢাকা, ১০ মাঘ (২৪ জানুয়ারি) :

বস্ত্র ও পাট মন্ত্রী জাহাঙ্গীর কবির নানক জার্মানির ফ্রাঙ্কফুর্টে অনুষ্ঠিত ‘আম্বিয়ান্তে ফেয়ার’-এ অংশগ্রহণের জন্য ছয়দিনের সরকারি সফরে জার্মানির ফ্রাঙ্কফুর্টের উদ্দেশ্যে আজ ঢাকা ত্যাগ করেছেন।

বস্ত্রমন্ত্রী ‘আম্বিয়ান্তে ফেয়ার’-এ অংশগ্রহণকারী উদ্যোক্তাদের পাশাপাশি আয়োজকদের সঙ্গে বৈঠক করবেন। এছাড়া জার্মানির ব্যবসায়িক নেতৃবৃন্দের সাথে বাংলাদেশে বিনিয়োগের বিষয়ে তাঁর বৈঠক করার কথা রয়েছে।

এ সফরে জুট ডাইভারসিফিকেশন প্রমোশন সেন্টার (জেডিপির) নির্বাহী পরিচালক গোপাল চন্দ্র দাশ ও সহকারী একান্ত সচিব হোসাইন মাহমুদ জোনাইদ তাঁর সফরসঙ্গী হয়েছেন ।

মন্ত্রী আগামী ৩০ জানুয়ারি দেশে ফিরবেন বলে আশা করা যাচ্ছে ।

#

সৈকত/পাশা/শফি/সঞ্জীব/সেলিম/২০২৪/২০২০ ঘণ্টা

তথ্যবিবরণী নম্বর : ২৫২৫

**আজকের শিক্ষার্থীরাই স্মার্ট বাংলাদেশ গড়ে তুলবে**

**--- ধর্মমন্ত্রী**

জামালপুর, ১০ মাঘ (২৪ জানুয়ারি) :

ধর্মমন্ত্রী মোঃ ফরিদুল হক খান বলেছেন, আজকের শিক্ষার্থীরাই চতুর্থ শিল্পবিপ্লবের চ্যালেঞ্জ মোকাবিলা করে স্মার্ট বাংলাদেশ গড়ে তুলবে। ধারাবাহিক পথ পরিক্রমায় এখন আমরা চতুর্থ শিল্পবিপ্লবের যুগে প্রবেশ করেছি। এখন আমাদের স্বপ্ন শেখ হাসিনার নেতৃত্বে ২০৪১ সালের মধ্যে উচ্চ আয়ের উন্নত-সমৃদ্ধ স্মার্ট বাংলাদেশ গড়ে তোলা।

আজ ইসলামপুর উপজেলা প্রশাসনের আয়োজনে উপজেলা অফিসার্স ক্লাব চত্বরে বিজ্ঞান মেলা ২০২৪ এর সমাপনী ও পুরস্কার বিতরণ অনুষ্ঠানে মন্ত্রী এসব কথা বলেন।

ফরিদুল হক খান বলেন, শিক্ষার্থীদের স্বপ্নপূরণের প্রধান সারথী হচ্ছেন প্রধানমন্ত্রী শেখ হাসিনা। তিনি প্রযুক্তিনির্ভর শিক্ষার ডিজিটাল প্ল্যাটফর্ম তৈরি করে দিয়েছেন বলেই বাংলাদেশ বদলে গেছে। নতুন নতুন উদ্ভাবনের ফলে প্রতিনিয়ত যেমন বদলে যাচ্ছে বিশ্ব, সেই হাওয়া বাংলাদেশের পালেও লেগেছে। বিগত ১৪ বছরে তথ্যপ্রযুক্তি খাতে প্রায় ২০ লাখ তরুণ-তরুণীর কর্মসংস্থান হয়েছে। স্মার্ট নাগরিক, স্মার্ট অর্থনীতি, স্মার্ট সরকার এবং স্মার্ট সমাজ -এই চারটি ভিত্তির ওপরে প্রতিষ্ঠিত হবে স্মার্ট বাংলাদেশ।

ইসলামপুর উপজেলা নির্বাহী কর্মকর্তা মোঃ সিরাজুল ইসলামের সভাপতিত্বে অনুষ্ঠানে উপস্থিত ছিলেন উপজেলা আওয়ামী লীগের সহসভাপতি জামাল আবু নাছের চৌধুরী চার্লেস, উপজেলা পরিষদের ভাইস চেয়ারম্যান আব্দুল খালেক আখন্দ, মহিলা ভাইস চেয়ারম্যান রোজিনা আক্তার, উপজেলা মাধ্যমিক শিক্ষা কর্মকর্তা গোলাম মোস্তফাসহ উপজেলা প্রশাসনের বিভিন্ন পর্যায়ের কর্মকর্তাবৃন্দ।

বিজ্ঞান বিষয়ে সচেতনতা বৃদ্ধি এবং শিশু-কিশোরদের মধ্যে প্রযুক্তির উদ্ভাবনী মনোভাব বিকাশের লক্ষ্যে উপজেলার মাধ্যমিক ও উচ্চ মাধ্যমিক পর্যায়ের বিভিন্ন শিক্ষা প্রতিষ্ঠানের শিক্ষার্থীরা এই মেলায় অংশগ্রহণ করে।

#

আবুবকর/পাশা/শফি/রফিকুল/জয়নুল/২০২৪/১৯২৫ ঘণ্টা

তথ্যবিবরণী নম্বর : ২৫২৪

**কর্মকর্তাদের মেধা, দক্ষতা ও যোগ্যতাকে দেশপ্রেমের সাথে**

**সমন্বয় করে কাজ করার আহ্বান গণপূর্ত মন্ত্রীর**

ঢাকা, ১০ মাঘ (২৪ জানুয়ারি) :

গণপূর্ত অধিদপ্তরের বিভিন্ন পর্যায়ের কর্মকর্তাদের নিজেদের মেধা, দক্ষতা ও যোগ্যতাকে দেশ প্রেমের সাথে সমন্বয় করে কাজ করার আহ্বান জানিয়েছেন গণপূর্ত মন্ত্রী র আ ম উবায়দুল মোকতাদির চৌধুরী।

আজ রাজধানীর পূর্ত ভবনে গণপূর্ত অধিদপ্তরের বিভিন্ন পর্যায়ের কর্মকর্তাদের সাথে মতবিনিময় ও উন্নয়ন কর্মকাণ্ড সম্পর্কে পর্যালোচনা সভায় প্রধান অতিথির বক্তব্যে মন্ত্রী একথা বলেন।

মন্ত্রী বলেন, গণপূর্ত অধিদপ্তরের প্রকৌশলীগণ দেশের শ্রেষ্ঠ মেধাবী। তারা এদেশের ভৌত অবকাঠামো উন্নয়নে গুরুত্বপূর্ণ ভূমিকা পালন করছে। নিজেদের দক্ষতা ও যোগ্যতার সাথে দেশ প্রেমের সমন্বয় সাধন হলে দেশের উন্নয়ন ও অগ্রগতি আরো ত্বরান্বিত হবে।

১৯৭৫ পরবর্তী সময়ে দেশের রাজনৈতিক অস্থিরতা এদেশের উন্নয়ন অগ্রগতিকে বাধাগ্রস্ত করেছে উল্লেখ করে তিনি বলেন, জাতির পিতা বঙ্গবন্ধু শেখ মুজিবুর রহমানকে হত্যার মাধ্যমে স্বাধীনতাবিরোধী যুদ্ধাপরাধী চক্র এদেশের উন্নয়ন অগ্রগতিকে স্তব্ধ করে দিয়ে স্বাধীনতাকে অর্থহীন প্রমাণ করার চেষ্টায় লিপ্ত ছিল।

দেশের প্রকৌশলীগণ মুক্তিযুদ্ধের চেতনা ধারণ করে দেশপ্রেমের উদ্বুদ্ধ হয়ে কাজ করলে আগামী ২০৪১ সালের মধ্যে ক্ষুধা ও দারিদ্র্যমুক্ত, বৈষম্যহীন গণতান্ত্রিক বাংলাদেশ অর্থাৎ বঙ্গবন্ধুর স্বপ্নের সোনার বাংলাদেশ এবং প্রধানমন্ত্রী শেখ হাসিনার কাঙ্ক্ষিত উন্নত, সমৃদ্ধ - স্মার্ট বাংলাদেশ বিনির্মাণ শুধু সময়ের ব্যাপার।

গণপূর্ত অধিদপ্তরের প্রধান প্রকৌশলী মোঃ শামীম আখতারের সভাপতিত্বে আয়োজিত এই মতবিনিময় সভায় বিশেষ অতিথি হিসেবে উপস্থিত ছিলেন গৃহায়ন ও গণপূর্ত সচিব কাজী ওয়াসী উদ্দিন। অনুষ্ঠানের স্থাপত্য অধিদপ্তরের প্রধান স্থপতি মীর মঞ্জুর রহমানসহ গণপূর্ত অধিদপ্তরের বিভিন্ন স্তরের কর্মকর্তাগণ উপস্থিত ছিলেন।

#

রেজাউল/পাশা/শফি/রফিকুল/শামীম/২০২৪/১৮৩৫ঘণ্টা

তথ্যবিবরণী নম্বর : ২৫২২

**গবেষণাধর্মী পরিকল্পনা নিয়ে ইলিশের উৎপাদন আরো বাড়ানো হবে**

**--- মৎস্য ও প্রাণিসম্পদ মন্ত্রী**

ঢাকা, ১০ মাঘ (২৪ জানুয়ারি) :

গবেষণাধর্মী পরিকল্পনা নিয়ে ইলিশের উৎপাদন আরো বাড়ানো হবে বলে জানিয়েছেন মৎস্য ও প্রাণিসম্পদ মন্ত্রী মোঃ আব্দুর রহমান। মৎস্য অধিদপ্তরের সম্মেলন কক্ষে মা ইলিশ সংরক্ষণ অভিযান ২০২৩ এর মূল্যায়ন ও ভবিষ্যৎ করণীয় শীর্ষক কর্মশালায় প্রধান অতিথির বক্তব্যে মন্ত্রী এ কথা জানান।

মন্ত্রী বলেন, ইলিশ যেমন আমাদের গৌরবের জায়গা, তেমনি ইলিশ জাতীয় অর্থনীতিতে বৈদেশিক মুদ্রা অর্জনেরও একটা বড় ক্ষেত্র। তাই এটিকে লালন-পালন, পরিচর্যা এবং বিভিন্ন গবেষণাধর্মী পরিকল্পনা নিয়ে সামনে এটিকে আরো বেশি উৎপাদন বাড়ানো এবং এটিকে সত্যিকার অর্থে একটি বড় সম্পদ হিসেবে বিবেচনা করেই এগোতে হবে।

মৎস্য মন্ত্রী বলেন, দেশে ইলিশের অভায়শ্রম কিছু চ্যালেঞ্জের মুখে পড়েছে। সে জায়গাগুলো থেকে উত্তরণ করা দরকার। ইলিশের বিচরণ পথ সুগম ও নিরাপদ করতে হবে। তা না হলে ইলিশের উৎপাদন বাধাগ্রস্ত হবে। এজন্য সরকারের বিভিন্ন মন্ত্রণালয়ের সমন্বিত উদ্যোগ প্রয়োজন। পাশাপাশি প্রকৃত মৎস্যজীবীদের একটা সুনির্দিষ্ট তালিকা করা জরুরি। এছাড়া মৎস্যজীবী বিভিন্ন সংগঠনকে দায়িত্ব নিয়ে সুষ্ঠুভাবে তা পালনের মানসিকতা তৈরি করতে হবে। জাটকা নিধন বন্ধ করতে হবে এবং কেউ অবৈধ জাল ব্যবহার করলে শাস্তিমূলক ব্যবস্থা নেয়া হবে। এর পাশাপাশি অভয়াশ্রম সম্পৃক্ত এলাকার জেলে ও মৎস্যজীবীদের নিয়ে সামাজিক ক্যাম্পেইন করতে হবে।

দ্রব্যমূল্য বৃদ্ধি সংক্রান্ত বিষয়ে মন্ত্রী বলেন, মানুষের মৌলিক বিষয়গুলোর নিশ্চয়তা দেওয়া বঙ্গবন্ধুকন্যা শেখ হাসিনার নেতৃত্বাধীন সরকারের প্রধান কাজ। দ্রব্যমূল্য বৃদ্ধির বিষয় ইদানিং বড় ইস্যু হয়ে দাঁড়িয়েছে। কৃত্রিম মূল্যবৃদ্ধির সঙ্গে যারা জড়িত থাকবে বা আছে তাদের চিহ্নিতকরণের প্রক্রিয়া চলছে এবং এ অসাধু ব্যবসায়ী যারা কারসাজি করে মূল্য বৃদ্ধি করে মানুষকে কষ্ট দিতে চায় তাদের কোনোভাবেই ছাড় দেওয়া হবে না। তাদের বিরুদ্ধে কঠিন ও কঠোর ব্যবস্থা নেয়া বর্তমান সরকারের অঙ্গীকার।

মৎস্য অধিদপ্তরের মহাপরিচালক সৈয়দ মোঃ আলমগীরের সভাপতিত্বে কর্মশালায় বিশেষ অতিথির বক্তব্য প্রদান করেন মৎস্য ও প্রাণিসম্পদ মন্ত্রণালয়ের সচিব মোহাং সেলিম উদ্দিন। স্বাগত বক্তব্য প্রদান করেন মন্ত্রণালয়ের অতিরিক্ত সচিব মোঃ আবদুল কাইয়ূম। কর্মশালায় মূল প্রবন্ধ উপস্থাপন করেন মৎস্য অধিদপ্তরের উপপ্রধান মাসুদ আরা মমি। প্রবন্ধের ওপর আলোচনা করেন বাংলাদেশ মৎস্য উন্নয়ন কর্পোরেশনের চেয়ারম্যান সাঈদ মাহমুদ বেলাল হায়দর, বাংলাদেশ মৎস্য গবেষণা ইনস্টিটিউটের মহাপরিচালক ড. মোঃ জুলফিকার আলী এবং নৌপুলিশের অতিরিক্ত ডিআইজি শফিকুল ইসলাম।

পরে মা ইলিশ সংরক্ষণ অভিযান ২০২৩ এর প্রতিবেদন শীর্ষক প্রকাশনার মোড়ক উন্মোচন করেন মন্ত্রী।

উল্লেখ্য, ইলিশ উৎপাদন বৃদ্ধির ধারাবাহিকতা বজায় রাখতে ইলিশের প্রধান প্রজনন মৌসুমে ১২ অক্টোবর হতে ২ নভেম্বর পর্যন্ত মোট ২২ দিন মা ইলিশ সংরক্ষণ অভিযান, ২০২৩ বাস্তবায়ন করা হয়। এ সময় দেশের ইলিশ সম্পৃক্ত ৩৮ জেলার ১৭৪ উপজেলায় এ কার্যক্রম বাস্তবায়ন করা হয়। মা ইলিশ সংরক্ষণ অভিযান, ২০২৩ বাস্তবায়নকালে জেলে ও মৎস্যজীবীদের জীবিকা নির্বাহের জন্য ৫ লাখ ৫৪ হাজার ৮৮৭টি জেলে পরিবারকে ২২ দিনে ২৫ কেজি হারে মোট ১৩ হাজার ৮৭২ মেট্রিক টন ভিজিএফ (চাল) বিতরণ করা হয়েছে।

#

ইফতেখার/পাশা/শফি/রফিকুল/জয়নুল/২০২৪/১৯২০ ঘণ্টা

তথ্যবিবরণী নম্বর : ২৫২১

**প্লাস্টিকের ক্ষতিকর প্রভাব কমাতে প্লাস্টিক বর্জ্য রিসাইকেল করা জরুরি**

**--- শিল্পমন্ত্রী**

ঢাকা, ১০ মাঘ (২৪ জানুয়ারি) :

পরিবেশের ওপর প্লাস্টিকের ক্ষতিকর প্রভাব কমিয়ে আনার জন্য প্লাস্টিক বর্জ্য রিসাইকেল করা জরুরি বলে মন্তব্য করেছেন শিল্পমন্ত্রী নূরুল মজিদ মাহমুদ হুমায়ূন। তিনি বলেন, রিসাইকেলের মাধ্যমে নতুন নতুন পণ্য উৎপাদনে শিল্প উদ্যোক্তাদের এগিয়ে আসতে হবে। সারা বিশ্বব্যাপী প্লাস্টিকের ব্যবহার দিন দিন বাড়ছে। চাহিদা যেমন বাড়ছে তেমনি নতুন নতুন পণ্য সামগ্রী বাজারে আসছে। দেশীয় ও আন্তর্জাতিক বাজারে আমাদের এই শিল্পের যথেষ্ট সুনাম সৃষ্টি হয়েছে।

আজ বাংলাদেশ প্লাস্টিক পণ্য প্রস্তুতকারক ও রপ্তানিকারক সমিতি-বিপিজিএমইএ এবং ইয়র্কারস ট্রেড অ্যান্ড মার্কেটিং সার্ভিসেস কোম্পানি লিমিটেডের যৌথ উদ্যোগে আয়োজিত রাজধানীর বসুন্ধরা আন্তর্জাতিক কনভেনশন সেন্টারে আন্তর্জাতিক প্লাস্টিক মেলার উদ্বোধনকালে প্রধান অতিথির বক্তব্যে শিল্পমন্ত্রী এসব কথা বলেন। বাংলাদেশ প্লাস্টিক পণ্য প্রস্তুতকারক ও রপ্তানিকারক সমিতি (বিপিজিএমইএ) এর প্রেসিডেন্ট শামীম আহমেদের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন বাণিজ্য প্রতিমন্ত্রী আহসানুল ইসলাম টিটু এমপি, বাণিজ্য মন্ত্রণালয়ের অতিরিক্ত সচিব ও প্রকল্প পরিচালক মোঃ মনসুরুল আলম এবং ওয়ার্ল্ড ব্যাংক বাংলাদেশের সিনিয়র প্রাইভেট সেক্টর স্পেশালিস্ট হুসনা ফেরদৌস সুমি উপস্থিত ছিলেন।

অর্থনীতিতে প্লাস্টিক শিল্প বিরাট অবদান রাখছে উল্লেখ করে শিল্পমন্ত্রী বলেন, বর্তমান বাজার পরিস্থিতির সাথে তাল মিলিয়ে পণ্য বহুমুখীকরণের মাধ্যমে নতুন নতুন উন্নতমানের পণ্য উৎপাদন ও রপ্তানি বৃদ্ধির মাধ্যমে সরকারের ডিজিটাল বাংলাদেশ গঠনে সকলকে একযোগে কাজ করতে হবে। তিনি বলেন, প্রধানমন্ত্রী ঘোষিত শিল্পসমৃদ্ধ উন্নত দেশ গঠনের অভিলক্ষ্যে ২০৩০ সালের মধ্যে এসডিজি অর্জন এবং ২০৪১ সালের মধ্যে উন্নত বাংলাদেশ বিনির্মাণ আমাদের লক্ষ্য।

উল্লেখ্য, চার দিনব্যাপী ১৬তম আন্তর্জাতিক প্লাস্টিক মেলায় দেশের প্লাস্টিক খাতের যন্ত্রপাতি, মোল্ড, কাঁচামাল উৎপাদনকারী ও সরবরাহকারী দেশি-বিদেশি ৬৫৪টি প্রতিষ্ঠান অংশ নিচ্ছে। এর মধ্যে ২০টি দেশের ৬০০ কোম্পানির ৮০০ স্টল এবং দেশীয় ৫৪টি কোম্পানির ১৬১টি স্টল। মেলা ২৪-২৭ জানুয়ারি পর্যন্ত চলবে।

#

মাহমুদুল/পাশা/শফি/রফিকুল/জয়নুল/২০২৪/১৮০০ ঘণ্টা

তথ্যবিবরণী নম্বর : ২৫২০

**শ্রম আইন সংশোধন বিল উত্থাপিত হবে আগামী অধিবেশনে**

**--- আইনমন্ত্রী**

ঢাকা, ১০ মাঘ (২৪ জানুয়ারি) :

শ্রম আইন সংশোধন বিল আগামী অধিবেশনে উত্থাপিত হবে এবং পাস হবে বলে জানিয়েছেন আইন, বিচার ও সংসদ বিষয়ক মন্ত্রী আনিসুল হক।

আজ আইন মন্ত্রণালয়ে শ্রম মন্ত্রণালয়ের কর্মকর্তাদের সঙ্গে বৈঠকের পর সাংবাদিকদের মন্ত্রী এ কথা জানান।

বৈঠকে শ্রম মন্ত্রণালয়ের সচিব মোঃ এহছানে এলাহী, আইন ও বিচার বিভাগের সচিব মোঃ গোলাম সারওয়ার, লেজিসলেটিভ ও সংসদ বিষয়ক বিভাগের অতিরিক্ত সচিব (সচিবের দায়িত্বে) হাফিজ আহমেদ চৌধুরী-সহ ঊর্ধ্বতন কর্মকর্তারা উপস্থিত ছিলেন।

মন্ত্রী বলেন, আইএলও (আন্তর্জাতিক শ্রম সংস্থা) এর গভর্নিং বডির মিটিং আগামী মার্চ মাসে অনুষ্ঠিত হবে। দেশে শ্রম অধিকার ও শ্রমিকদের কর্ম পরিবেশ উন্নয়নে যেসব অগ্রগতি হয়েছে এবং শ্রম আইন সংশোধনের ব্যাপারে যেসব কাজ করা হয়েছে তা পর্যালোচনা করা হয়েছে।

শিল্প কারখানায় ট্রেড ইউনিয়ন গঠনে শ্রমিকদের স্বাক্ষরের হার ১০ শতাংশ করার ব্যাপারে সিদ্ধান্ত নেওয়া হয়েছে কি-না জানতে চাইলে আইনমন্ত্রী বলেন, এটা নিয়েও আজকে আলোচনা হয়েছে। প্রধানমন্ত্রীর আগের নির্দেশনা অনুযায়ী একটা পরিবর্তন আনা হয়েছে খুব শিগগির প্রধানমন্ত্রীকে এটা নিয়ে ব্রিফ করা হবে।

মন্ত্রী বলেন, প্রধানমন্ত্রী শেখ হাসিনার নেতৃত্বে গত ১১ বছরে শ্রমিকদের কর্মপরিবেশের জায়গায় আমূল পরিবর্তন হয়েছে।

#

রেজাউল/পাশা/শফি/রফিকুল/জয়নুল/২০২৪/১৮১৫ ঘণ্টা

তথ্যবিবরণী নম্বর : ২৫১৯

**পররাষ্ট্রমন্ত্রীর সঙ্গে ব্রিটিশ হাইকমিশনারের সাক্ষাৎ**

ঢাকা, ১০ মাঘ (২৪ জানুয়ারি) :

আজ পররাষ্ট্রমন্ত্রীর সঙ্গে মন্ত্রণালয়ের অফিস কক্ষে বাংলাদেশে নিযুক্ত ব্রিটিশ হাইকমিশনার সারাহ কুক (Sarah Cooke) সাক্ষাৎ করেন।

এ সময় হাইকমিশনার সারাহ কুক পররাষ্ট্রমন্ত্রী হিসেবে নবনিযুক্ত হওয়ায় ড. হাছান মাহ্‌মুদের হাতে যুক্তরাজ্যের পররাষ্ট্রমন্ত্রী ডেভিড ক্যামেরনের (David Cameron) শুভেচ্ছা বার্তা তুলে দেন। শুভেচ্ছাপত্রে ডেভিড ক্যামেরন আগামীতে বাংলাদেশের সঙ্গে দ্বিপাক্ষিক সম্পর্ক আরো গভীর হবে বলে আশা প্রকাশ করেন।

বৈঠক শেষে পররাষ্ট্রমন্ত্রী হাছান সাংবাদিকদের বলেন, যুক্তরাজ্য সবসময়ই আমাদের অন্যতম উন্নয়ন সহযোগী এবং বন্ধুরাষ্ট্র। আজও হাইকমিশনারের সঙ্গে তথ্য ও যোগাযোগ প্রযুক্তি, সাইবার নিরাপত্তা, বিনিয়োগ বৃদ্ধি, মুদ্রাস্ফীতি কমিয়ে আনা, জলবায়ু পরিবর্তনের অভিঘাত মোকাবিলা, জিডিপিতে করের অনুপাত বৃদ্ধি, রোহিঙ্গাদের প্রত্যাবাসনসহ বহুমাত্রিক সহযোগিতার বিষয়ে আলোচনা হয়েছে।

মন্ত্রী বলেন, আমাদের দেশে জিডিপিতে ট্যাক্সের অনুপাত অত্যন্ত নিম্ন। উপমহাদেশের মধ্যেও প্রায় সর্বনিম্ন। যেখানে ইউরোপের দেশগুলোর জিডিপিতে ট্যাক্সের অনুপাত প্রায় ৩০ শতাংশ, সেখানে আমাদের এই অনুপাত সম্ভবত ১০ শতাংশেরও কম। এটি কিভাবে বৃদ্ধি করা যায় সেটি নিয়ে আলোচনা হয়েছে এবং তারা সহযোগিতায় প্রস্তুত বলে জানিয়েছে।

ড. হাছান আরো জানান, ‘রোহিঙ্গা সমস্যা সমাধানে শুরু থেকে যুক্তরাজ্য আন্তরিক সহযোগিতা করছে। আজকের বৈঠকেও আমি বলেছি, রোহিঙ্গা সমস্যা সমাধানের সবচেয়ে গুরুত্বপূর্ণ হচ্ছে তাদের নাগরিক অধিকার নিশ্চিত করে মিয়ানমারে প্রত্যাবাসন করা।’

বিএনপি নেতা তারেক রহমানকে ফেরত আনা নিয়ে প্রশ্নের জবাবে মন্ত্রী বলেন, আমাদের সরকার যে কোনো দণ্ডপ্রাপ্ত আসামির শাস্তি কার্যকর করার বিষয়ে বদ্ধপরিকর। তারেক রহমানও দণ্ডপ্রাপ্ত আসামি। তার বিষয়েও সরকার উপযুক্ত সময়ে পদক্ষেপ নেবে।

#

আকরাম/পাশা/শফি/রফিকুল/শামীম/২০২৪/১৭১০ঘণ্টা

তথ্যবিবরণী নম্বর : ২৫১৮

**নৌপরিবহন প্রতিমন্ত্রীর সাথে নৌবাহিনী প্রধানের সাক্ষাৎ**

ঢাকা, ১০ মাঘ (২৪ জানুয়ারি) :

নৌপরিবহন প্রতিমন্ত্রী খালিদ মাহমুদ চৌধুরীর সাথে আজ সচিবালয়ে তাঁর অফিস কক্ষে নৌবাহিনী প্রধান এডমিরাল এম নাজমুল হাসান সাক্ষাৎ করেন।

সাক্ষাৎ শেষে নৌপরিবহন প্রতিমন্ত্রী জানান, তাঁর মন্ত্রণালয়াধীন বিভিন্ন সংস্থায় নৌবাহিনীর উর্ধ্বতন কর্মকর্তারা সংযুক্ত আছেন। সেখানে তারা গুরুত্বপূর্ণ ভূমিকা রাখছেন। তাদের এসব ভূমিকা আরো জোরদার করার পাশাপাশি এর পরিধি বাড়ানোর বিষয়ে পদক্ষেপ গ্রহণের জন্য নৌবাহিনী প্রধানকে অনুরোধ করেন।

এছাড়া সমুদ্র সীমার নিরাপত্তার ব্যাপারে নৌবাহিনীর বিভিন্ন কার্যক্রমের বিষয়ে আলোচনা হয়েছে। দেশে এখন প্রচুর জাহাজ নির্মাণ হচ্ছে এবং বাংলাদেশে তৈরি জাহাজের চাহিদা বিদেশেও রয়েছে। নৌবাহিনীর আওতাধীন বিভিন্ন শিপইয়ার্ড ও ডকইয়ার্ডে উন্নতমানের জাহাজসহ অন্যান্য নৌযান নির্মিত হচ্ছে। এসব কাজের বিষয় তাদের মধ্যে আলোচনা হয়।

খালিদ মাহমুদ চৌধুরী বলেন, নতুন সরকার স্মার্ট বাংলাদেশ বিনির্মাণের লক্ষ্যে আওয়ামী লীগের দেয়া ইশতেহার অনুযায়ী কাজ করবে এবং এ বিষয়ে কীভাবে নৌখাতের অগ্রগতি করা যায় নৌবাহিনী প্রধানকে তিনি এ বিষয়ে নির্দেশনা প্রদান করেন।

#

জাহাঙ্গীর/পাশা/শফি/রফিকুল/শামীম/২০২৪/১৬৪ঘণ্টা

তথ্যবিবরণী নম্বর : ২৫১৭

**বিএনপির মধ্যে চরম হতাশা বিরাজ করছে**

**- পররাষ্ট্রমন্ত্রী**

ঢাকা, ১০ মাঘ (২৪ জানুয়ারি) :

আওয়ামী লীগের যুগ্ম সাধারণ সম্পাদক এবং পররাষ্ট্রমন্ত্রী ড. হাছান মাহ্‌মুদ বলেছেন, বিএনপির মধ্যে চরম হতাশা বিরাজ করছে। তারা এখন উপলব্ধি করছে নির্বাচন বর্জন করা তাদের জন্য আত্মহত্যার শামিল হয়েছে।

আজ ঐতিহাসিক গণঅভ্যুত্থান দিবস উপলক্ষ্যে রাজধানীর বকশীবাজারে নবকুমার ইনস্টিটিউটে ঊনসত্তরের গণ অভ্যুত্থানে শহিদ মতিউর রহমানের স্মৃতিসৌধে দলের পক্ষে নেতৃবৃন্দকে সাথে নিয়ে পুষ্পস্তবক অর্পণের মাধ্যমে শ্রদ্ধা নিবেদনের পর সাংবাদিকদের সঙ্গে আলাপকালে মন্ত্রী এ কথা বলেন।

পররাষ্ট্রমন্ত্রী বলেন, ‘আজ পুরো পৃথিবী প্রধানমন্ত্রীকে নতুনভাবে নির্বাচিত হওয়ায় অভিনন্দন জানাচ্ছে। এতে তাদের মাথা খারাপ হয়ে গেছে, তাই আবোল-তাবোল বকছে।’

বিএনপি-জামায়াত স্বাধীনতা সংগ্রামকে অস্বীকার করে উল্লেখ করে ড. হাছান বলেন, ‘জাতির পিতা বঙ্গবন্ধু শেখ মুজিবুর রহমানের নেতৃত্বে ঘুমন্ত বাঙালি জাতিকে পলে পলে আন্দোলিত করে এক সাগর রক্ত পাড়ি দিয়ে আমাদের স্বাধীনতা এসেছে। অথচ আজ বিএনপি-জামায়াত স্বাধীনতা সংগ্রামের ইতিহাস বিকৃত করে বলার চেষ্টা করে একটি হুইসেল বাজানোর মাধ্যমে স্বাধীনতাযুদ্ধ শুরু হয়েছিল। অর্থাৎ স্বাধীনতাসংগ্রামকে তারা অস্বীকার করে।’

মন্ত্রী বলেন, ‘বহু শহিদের রক্তের বিনিময়ে, দীর্ঘ স্বাধীনতা সংগ্রাম, স্বাধীনতা যুদ্ধের মাধ্যমে জাতির পিতার নেতৃত্বে আমাদের স্বাধীনতা এসেছে। স্বাধীনতা কারো হুইসেল বাজানোর মাধ্যমে আসেনি। আমাদের এই স্বাধীনতাকে ত্বরান্বিত করার ক্ষেত্রে মতিউর রহমানের আত্মদান রয়েছে। তার প্রতি শ্রদ্ধা জানাই।’

উপজেলা নির্বাচনে নৌকা প্রতীক থাকছে না এ নিয়ে সাংবাদিকদের প্রশ্নে হাছান বলেন, ‘আমার যখন ২০০৯ সালের সরকার গঠন করি, এরপর যখন উপজেলা নির্বাচন হয় তখন কিন্তু প্রতীক ছিল না। প্রতীক দেয়ার বিধান পরে চালু হয়। স্থানীয় সরকার নির্বাচন বরাবরই প্রতীকবিহীন হয়েছে। আমরা আগের সেই পদ্ধতির কথাই বলেছি। সেখানে সবাই উপস্থিত থাকবে এবং যে যার মতো নির্বাচন করবে। যারা বিজয়ী হবেন তারা উপজেলা চেয়ারম্যান হবেন। এটা নতুন কিছু না।’

মন্ত্রী আরো বলেন, ‘প্রতীকবিহীন নির্বাচন করার বিষয়টি আমাদের মধ্যে বহু আগে থেকে আলোচনায় ছিল। হঠাৎ করে সিদ্ধান্ত হয়নি। প্রায় দুই বছর ধরে এটি আলোচনার মধ্যে ছিল। সর্বশেষ গত ওয়ার্কিং কমিটির মিটিংয়ে এটি সিদ্ধান্ত হয়।’

আওয়ামী লীগের সভাপতিমণ্ডলীর সদস্য অ্যাডভোকেট কামরুল ইসলাম, উপ-দপ্তর সায়েম খান, কার্যনির্বাহী সদস্য নির্মল চট্টোপাধ্যায়, কৃষক লীগের সভাপতি কৃষিবিদ সমীর চন্দ, যুগ্ম সাধারণ সম্পাদক বিশ্বনাথ সরকার বিটু, ঢাকা মহানগর দক্ষিণ আওয়ামী লীগের যুগ্ম সাধারণ সম্পাদক মোরশেদ কামাল, আইন বিষয়ক সম্পাদক জগলুল কবির, দপ্তর সম্পাদক রিয়াজ উদ্দিন রিয়াজ প্রমুখ এ সময় উপস্থিত ছিলেন।

#

আকরাম/পাশা/শফি/রফিকুল/শামীম/২০২৪/১৭০৫ঘণ্টা

তথ্যবিবরণী নম্বর : ২৫১৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ১০ মাঘ (২৪ জানুয়ারি) :

স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা র্পযন্ত ২৪ ঘণ্টায় দেশে ৩৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার

৮ দশমকি ৪১ শতাংশ। এ সময় ৪৫২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৮১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৪ হাজার ২২০ জন।

#

দাউদ/পাশা/শফি/রফিকুল/জয়নুল/২০২৪/১৬৫০ ঘণ্টা

তথ্যবিবরণী নম্বর: ২৫১৫

**খেলাধুলা সামাজিক অবক্ষয় রোধে গুরুত্বপূর্ণ ভূমিকা পালন করে**

**-রেলপথ মন্ত্রী**

চট্টগ্রাম, পলোগ্রাউন্ড, ১০ মাঘ (২৪ জানুয়ারি):

রেলপথ মন্ত্রী মোঃ জিল্লুল হাকিম বলেন, খেলাধুলা তরুণ সমাজকে মাদক হতে দূরে রাখাসহ বিভিন্ন সামাজিক অবক্ষয় রোধে গুরুত্বপূর্ণ ভূমিকা পালন করে। তাছাড়া, খেলাধুলা মানুষের শরীর গঠনে সহায়তা করে, মন প্রফুল্ল রাখে এবং মানসিক প্রশান্তি বয়ে আনে। মন্ত্রী আজ চট্টগ্রাম পলোগ্রাউন্ডে বাংলাদেশ রেলওয়ে ক্রীড়া নিয়ন্ত্রণ বোর্ড আয়োজিত ৪৩তম বার্ষিক ক্রীড়া প্রতিযোগিতা উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, বিএনপি সরকার ক্ষমতায় থাকাকালীন গোল্ডেন হ্যান্ডশেকের মাধ্যমে রেলওয়ের কর্মকর্তা কর্মচারীদের ছাটাই করে রেলকে ধ্বংস করেছিল। তিনি বলেন, প্রধানমন্ত্রী শেখ হাসিনা ধ্বংসপ্রাপ্ত রেলকে আধুনিক রেল যোগাযোগ ব্যবস্থায় উন্নীত করেছেন। রেলওয়ের ব্যাপক উন্নয়নের মাধ্যমে রেল যোগাযোগ ব্যবস্থার আমূল পরিবর্তন করেছেন।

পরে মন্ত্রী রেলওয়ে রেস্ট হাউজে কর্মকর্তাদের সাথে মতবিনিময়কালে সবাইকে আন্তরিকতার সাথে কাজ করার অনুরোধ করেন এবং রেলকে আরও আধুনিক, জনবান্ধব এবং লাভজনক প্রতিষ্ঠানে পরিণত করতে সকলের সহযোগিতা কামনা করেন।

#

সিরাজ/জামান/ফয়সল/রবি/সাজ্জাদ/মাসুম/২০২৪/১৪৪৪ ঘণ্টা

তথ্যবিবরণী নম্বর : ২৫১৪

**পর্যটন শিল্পে ফিলিপাইনকে বিনিয়োগের আহ্বান জানালেন বিমান ও পর্যটন মন্ত্রী**

ঢাকা, ১০ মাঘ (২৪ জানুয়ারি) :

ফিলিপাইনের বিনিয়োগকারীদের বাংলাদেশের পর্যটন শিল্পে বিনিয়োগের আহ্বান জানিয়েছেন বেসামরিক বিমান পরিবহন ও পর্যটন মন্ত্রী মুহাম্মদ ফারুক খান।

মন্ত্রী আজ সচিবালয়ে তাঁর অফিস কক্ষে বাংলাদেশে নিযুক্ত ফিলিপাইনের রাষ্ট্রদূত লিও টিটো এল অসান জুনিয়র (Leo Tito L. Ausan,Jr) এর সাথে সাক্ষাৎকালে এ আহ্বান জানান।

মন্ত্রী বলেন, বাংলাদেশের পর্যটন শিল্পে ফিলিপাইন বিনিয়োগ করলে তাদেরকে সব ধরনের সহযোগিতা করা হবে। পর্যটন ও এভিয়েশন শিল্পে একত্রে কাজের মাধ্যমে বাংলাদেশ ও ফিলিপাইনের মধ্যকার বন্ধুত্ব আরো জোরদার হবে।

বাংলাদেশের পর্যটন শিল্পে বিনিয়োগের আগ্রহ প্রকাশ করে ফিলিপাইনের রাষ্ট্রদূত বলেন, সমৃদ্ধ সংস্কৃতি ও অনন্য সুন্দর প্রকৃতি নিয়ে বাংলাদেশ একটি সম্ভাবনাময় পর্যটন গন্তব্য। তিনি এবিষয়ে ফিলিপাইনের বিনিয়োগকারীদের অনুরোধ করবেন বলে জানান। ঢাকা-ম্যানিলা সরাসরি বিমান যোগাযোগ প্রতিষ্ঠার বিষয়েও রাষ্ট্রদূত এসময় আগ্রহ প্রকাশ করেন।

বিমান ও পর্যটন মন্ত্রী বাংলাদেশ ও ফিলিপাইনের মধ্যকার বিদ্যমান এয়ার সার্ভিস চুক্তিটি পুরাতন হওয়ায় তা দ্রুত আপডেট করে নতুন করে স্বাক্ষর এবং ঢাকা-ম্যানিলা সরাসরি বিমান যোগাযোগ স্থাপনের ক্ষেত্রে যাত্রী ও কর্গোর বিষয়ে সম্ভাব্যতা যাচাইয়ের প্রয়োজনীয় পদক্ষেপ গ্রহণ করার কথা জানান।

#

তানভীর/পাশা/শফি/রফিকুল/শামীম/২০২৪/১৬৩০ ঘণ্টা

তথ্যবিবরণী নম্বর : ২৫১৩

**জনগণের স্বাস্থ্যসেবায় রংপুর বিভাগে ১,৮৬৪টি কমিউনিটি ক্লিনিক কাজ করছে**

রংপুর, ১০ মাঘ (২৪ জানুয়ারি):

জনগণের স্বাস্থ্যসেবা নিশ্চিত করতে রংপুর বিভাগে ১ হাজার ৮৬৪টি কমিউনিটি ক্লিনিক কাজ করছে। প্রতিদিন রংপুর বিভাগের প্রায় ৫৬ হাজার মানুষ এসব কমিউনিটি ক্লিনিক থেকে স্বাস্থ্যসেবা গ্রহণ করছেন। শুক্রবার ব্যতীত প্রতিদিন সকাল ৯টা থেকে বিকাল ৩টা পর্যন্ত কমিউনিটি ক্লিনিকসমূহ স্বাস্থ্যসেবা প্রদান করে। কমিউনিটি ক্লিনিক স্থাপন বর্তমান সরকারের একটি যুগান্তকারী উদ্যোগ। বর্তমানে দেশে কমিউনিটি ক্লিনিকের সংখ্যা ১৪ হাজার ৯৮৪টি।

১৯৯৬ সালে আওয়ামী লীগ সরকার গঠন করে গ্রামীণ দরিদ্র ও সুবিধাবঞ্চিত মানুষের মানসম্মত প্রাথমিক স্বাস্থ্যসেবা নিশ্চিত করার লক্ষ্যে কমিউনিটি ক্লিনিক স্থাপনের পরিকল্পনা গ্রহণ করে। প্রধানমন্ত্রী শেখ হাসিনার নেতৃত্বাধীন সরকার ১৯৯৮-২০০১ মেয়াদে দেশে মোট ১০ হাজার ৭২৩টি কমিউনিটি ক্লিনিক নির্মাণ করে এবং সেসময় থেকেই অধিকাংশ কমিউনিটি ক্লিনিকের কার্যক্রম শুরু হয়। উল্লেখ্য, ২০০২ সাল থেকে ২০০৮ সাল পর্যন্ত কমিউনিটি ক্লিনিকের কার্যক্রম বন্ধ থাকে। ২০০৯ সালে আওয়ামী লীগ সরকারের উদ্যোগে আবার কমিউনিটি ক্লিনিকের কার্যক্রম শুরু হয় এবং পর্যায়ক্রমে কমিউনিটি ক্লিনিকের সংখ্যা বৃদ্ধি পেতে থাকে।

কমিউনিটি ক্লিনিকের উল্লেখযোগ্য সেবার মধ্যে রয়েছে- বিনামূল্যে ৩২ ধরনের ঔষধ প্রদান, প্রাথমিক স্বাস্থ্যসেবা, স্বাভাবিক প্রসবের ব্যবস্থা, গর্ভবতী ও প্রসূতির স্বাস্থ্যসেবা, নবজাতক ও শিশু স্বাস্থ্যসেবা, পরিবার পরিকল্পনা-সেবা, পুষ্টিসেবা, ইপিআই, সাধারণ রোগ ও জখমের চিকিৎসাসেবা, জনসচেতনতা বৃদ্ধি ও টিকা প্রদানে সহযোগিতা প্রদান, স্তন ও জরায়ু মুখে ক্যান্সার প্রতিরোধ বিষয়ে স্বাস্থ্যশিক্ষা প্রদান, জন্ম ও মৃত্যু নিবন্ধীকরণ, জরুরি ও জটিল রোগীর রেফারেল-সেবা, হেলথ আইডি কার্ড প্রদান প্রভৃতি। কমিউনিটি ক্লিনিকের মাধ্যমে প্রাথমিক স্বাস্থ্যসেবা গ্রামীণ জনগোষ্ঠীর দোরগোড়ায় পৌঁছেছে। এর ফলে মানুষের স্বাস্থ্যগত উন্নতি হয়েছে এবং গড় আয়ু বৃদ্ধি পেয়েছে।

কমিউনিটি ক্লিনিক হলো প্রধানমন্ত্রী শেখ হাসিনার চিন্তাপ্রসূত একটি অগ্রাধিকারমূলক কার্যক্রম। সম্প্রতি প্রধানমন্ত্রীর এ সহজ উদ্যোগকে জাতিসংঘ ‘দ্যা শেখ হাসিনা ইনিশিয়েটিভ’ হিসেবে স্বীকৃতি দিয়েছে।

#

অর্জুন/জামান/ফাতেমা/রবি/রাসেল/মানসুরা/২০২৪/১২১০ ঘণ্টা

তথ্যবিবরণী নম্বর : ২৫১২

**জাপানের পররাষ্ট্র প্রতিমন্ত্রীর সাথে বাংলাদেশের রাষ্ট্রদূতের বৈঠক**

জাপান (টোকিও), ২৪ জানুয়ারি :

জাপানের পররাষ্ট্র প্রতিমন্ত্রী সুগে ইয়ুশিফুমি-এর সাথে আজ টোকিওতে বাংলাদেশ দূতাবাসে রাষ্ট্রদূত শাহাবুদ্দিন আহমদ বৈঠক করেন।

প্রতিমন্ত্রী ইয়ুশিফুমি বাংলাদেশ দূতাবাসে পৌঁছলে রাষ্ট্রদূত শাহাবুদ্দিন আহমদ ও তার সহধর্মিণী শাহিনা আখতারসহ দূতাবাসের কর্মকর্তারা তাঁকে অভ্যর্থনা জানান।

সাক্ষাৎকালে জাপানের পররাষ্ট্র প্রতিমন্ত্রী জাপানে সম্প্রতি ভূমিকম্পে ব্যাপক ক্ষয়ক্ষতিতে শোক প্রকাশ এবং জাপান সরকার ও জনগণের প্রতি সংহতি জানানোর জন্য বাংলাদেশের প্রধানমন্ত্রী শেখ হাসিনা ও তাঁর সরকারের প্রতি কৃতজ্ঞতা জানান।

রাষ্ট্রদূত শাহাবুদ্দিন আহমদ সম্প্রতি পররাষ্ট্র প্রতিমন্ত্রী হিসেবে নিযুক্ত হওয়ায় সুগে ইয়ুশিফুমিকে অভিনন্দন জানান। রাষ্ট্রদূত দুই দেশের সম্পর্ক উন্নয়নে বিভিন্ন সময়ে প্রধানমন্ত্রী শেখ হাসিনার জাপান সফরের কথা উল্লেখ করে বলেন, গত বছর এপ্রিল মাসে প্রধানমন্ত্রীর জাপান সফরের মাধ্যমে বাংলাদেশ-জাপান সম্পর্ক কৌশলগত অংশীদারিত্বে উন্নীত হয়েছে। তিনি কৌশলগত অংশীদারিত্ব বিষয়ে দুই দেশের প্রধানমন্ত্রী স্বাক্ষরিত যৌথ ঘোষণা বাস্তবায়নে প্রতিমন্ত্রী ইয়ুশিফুমির সহযোগিতা কামনা করেন।

রাষ্ট্রদূত শাহাবুদ্দিন আহমদ রোহিঙ্গা সমস্যার সমাধানে জাপানের অব্যাহত সহযোগিতার জন্য ধন্যবাদ জানান। তিনি বাংলাদেশে আশ্রয়গ্রহণকারী রোহিঙ্গাদের মিয়ানমারে দ্রুত, সম্মানজনক ও নিরাপদ প্রত্যাবাসনে জাপানকে আরো উদ্যোগী ভূমিকা পালনের জন্য অনুরোধ করেন।

রাষ্ট্রদূত প্রধানমন্ত্রী শেখ হাসিনার নেতৃত্বে নবগঠিত সরকারের কার্যকালে জাপানের সাথে দ্বিপাক্ষিক সম্পর্ক আরো সুদৃঢ় করতে এবং বাংলাদেশের উন্নয়ন-অগ্রগতি অব্যাহত রাখতে একযোগে কাজ করার প্রত্যয় ব্যক্ত করেন।

সাক্ষাৎকালে জাপানের পররাষ্ট্র মন্ত্রণালয়ের প্রতিনিধি ও বাংলাদেশ দূতাবাসের কর্মকর্তারা উপস্থিত ছিলেন।

#

জামান/ফাতেমা/ফয়সল/রবি/রাসেল/কলি/মানসুরা/২০২৪/১৫২০ ঘণ্টা

তথ্যবিবরণী নম্বর: ২৫১১

**সকলের জন্য সুপেয় পানি নিশ্চিতে এনজিওদের সাথে একযোগে কাজ করবে সরকার**

**-পরিবেশমন্ত্রী**

ঢাকা, ১০ মাঘ (২৪ জানুয়ারি):

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, পানি সম্পদ রক্ষা, সকলের জন্য পানির অধিকার নিশ্চিত করতে সংশ্লিষ্ট এনজিওদের সাথে কাজ করবে সরকার।

মন্ত্রী আজ ঢাকায় সিক্স সিজন হোটেলে ওয়াটার, রিভারস এন্ড ক্লাইমেট চেইঞ্জ: ক্রিয়েটিং স্পেস ফর রেজিলেন্স’ প্রতিপাদ্যে অ্যাকশনএইড আয়োজিত ৯ম আন্তর্জাতিক পানি সম্মেলনে প্রধান অতিথির বক্তব্যে এসব কথা বলেন।

মন্ত্রী বলেন, সরকারি, বেসরকারি সংস্থাসমূহ একসঙ্গে কাজ করলে আমরা পানির সংকট কাটিয়ে উঠতে এবং টেকসই ভবিষ্যৎ গড়ে তুলতে সক্ষম হবো। সকলের জন্য পানি নিশ্চিতে এবং সুরক্ষিত বিশ্বের জন্য আমাদের সকলকেই কার্যকরি পদক্ষেপ নিতে হবে। তিনি আরো বলেন, সুপেয় পানির সংকট একটি বৈশ্বিক চ্যালেঞ্জ, কিন্তু এটি স্থানীয়ভাবে সমাধান করতে হবে। সরকার এজন্য পাইলট প্রকল্প বাস্তবায়ন করবে। সমাজের সকল শ্রেণির ব্যক্তিদের একসাথে কাজ করে প্রত্যেকের বেঁচে থাকা এবং উন্নতির জন্য প্রয়োজনীয় পানি পেতে পারে তা নিশ্চিত করতে হবে। আমাদের তরুণদের নদী রক্ষা ও পানির অধিকার নিশ্চিতে এগিয়ে আসতে হবে।

অনুষ্ঠানে অন্যান্যের মধ্যে বক্তব্য রাখেন বাংলাদেশে অস্ট্রেলিয়ার ভারপ্রাপ্ত হাইকমিশনার নারদিয়া সিম্পসন, অ্যাকশনএইড ইন্টারন্যাশনাল বাংলাদেশ সোসাইটির চেয়ারপারসন ইব্রাহিম খলিল আল-জায়াদ এবং অ্যাকশনএইড বাংলাদেশের কান্ট্রি ডিরেক্টর ফারাহ কবির।

#

দীপংকর/জামান/ফাতেমা/ফয়সল/রবি/রাসেল/মাসুম/২০২৪/১২৩৫ ঘণ্টা